El director de La Gastrocasa, nominat a Millor Hoteler 2018
16 gener 2019

## El director de La Gastrocasa, nominat a Millor Hoteler 201816 gener 2019: 14 juliol 2025

![](../gestion/img/_AO_6828-copia.jpg)  
  

**L’Alcaldessa de Gandia, Diana Morant**, ha rebut aquest matí el gandià **Agustín Gómez**, de 37 anys, **director de La Gastrocasa**, que ha estat **nominat a Millor Hoteler 2018 pel portal Ruralka** **“Hoteles con encanto”.** Com cada any, Ruralka ha comunicat els nominats dels seus premis anuals, l’atorgament dels quals es realitzarà el 23 de gener a Madrid amb motiu de la Fira Internacional de Turisme, Fitur.

_“És una gran satisfacció i alegria que entre els cinc nominats en la categoria de Millor hoteler estiga l’empresari Agustín Gómez, de Gandia, qui ja va rebre de l’Ajuntament de Gandia en la I Gala del Turisme el Premi a la trajectòria, Innovació i qualitat. Així, també ha obtingut altres guardons importants com el Premi FAES a la Innovació 2017. A més, LA GASTROCASA, és el primer hotel d’Espanya certificat amb Intel·ligència Turística”_, ha destacat Morant.

**La Gastrocosa** és un xicotet hotel amb encant sols per a adults situat a la nostra platja, que ja va estar nominat per Ruralka a l’any 2017 en la categoria de Millor Hotel Gastronòmic, un premi que finalment no va aconseguir. Agustín Gómez és diplomat en Turisme per la Universitat Politècnica de València en el Campus de Gandia, Màster en Direcció d’Empreses Turístiques en la UPV y Màster en gestió estratègica de destinacions turístiques per la (UOC) Universitat Oberta de Catalunya. Després d’uns anys treballant en diversos àmbits del sector turístic, va decidir en 2015, juntament amb la seua família, llançar-se a un projecte més personal, La Gastrocasa, una casa familiar reconvertida en hotel amb encant. A més, en 2008 va ser un dels impulsors de la ruta gastronòmica Destapa’t. En estos últims quatre anys no ha deixat de treballar en cap moment i ha sabut posicionar-se com un dels millors hotels d’Espanya.

_“Agustín Gómez i La Gastrocasa són un exemple d’excel·lència turística, el qual va en consonància amb el nou model turístic que hem encetat a la nostra ciutat, i que se centra en la QUALITAT (projecte SICTED). A més, està molt implicat amb la política turística de la ciutat. És membre de la Mesa de Turisme. Per a Gandia, el fet que haja estat nominat juntament amb quatre hotelers més al premi de Millor Hoteler, ja és un premi. Perquè el nom de Gandia s’associa a Qualitat i a que ací tenim un potent sector turístic que està treballant de valent i que està fent molt bé les coses. En nom de la ciutat, li desitge moltíssima sort, es mereix este premi per la seua dedicació, per la seua implicació i per contribuir a la millora del turisme de Gandia. Agustín és un referent per a molts hotelers valencians que ens ha demostrat a tots que l’esforç sempre té la seua recompensa”._

Per la seua banda, Gómez ha agraït al portal Ruralka “Hoteles con encanto” la nominació, perquè han tingut en compte _“el treball que venim realitzant aquests quatre anys, en els quals hem posat en valor la nostra de forma de fer les coses, el nostre territori i entorn, basant-nos sobretot en un concepte d’hotel rural en la platja, una de les nostres singularitats, juntament accions com ser l’únic hotel certificat en Intel·ligència Turística, la nostra aposta per la gastronomia com a element diferenciador d’altres hotels, etc…”_ Són algunes de les coses que se han tingut en compte a l’hora de nominar el projecte.